《绮罗香 和蘅圃芸筑题壁》
清代·李符

截竹编扉，插篱分径，新拓轩窗都了。隔绝红埃，但有香绵飞到。

都墙外、乳管阴浓，护栏曲、米囊花小。乍移栽、短短山梅，并栖便见翠衿鸟。

昼帘长是半捲，放得沉馢一缕，茶烟同袅。检点藏书，次第签牙衣缥。

送春时、无著閒情，销夏地、待添吟草。更商量、结个松棚，纳凉看月好。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。